František Kupka

František Kupka (* 23. september 1871, Opočno, Česko† 24. jún 1957, Puteaux, Francúzsko) bol významný český maliar a grafik, jeden zo zakladateľov moderného abstraktného maliarstva, člen Abstraction-Création. Jeho vzťah k hudbe sa podieľal na vzniku a realizácii ďalšieho nového výtvarného smeru – orfizmu, teda smeru, ktorý približoval maliarstvo iným umeniam (hudba, poézia). Prevažnú časť života prežil vo Francúzsku. František Kupka bol aj grafik – ilustrátor. Svojim dielom sa výraznou mierou zapísal do dejín českej a svetovej grafickej tvorby.

Životopis 
Narodil sa ako najstaršie z piatich detí v rodine notárskeho úradníka v Opočne. Mladosť prežil v Dobruške pod Orlickými horami, kde sa vyučil za sedlára, ale už vtedy maľoval vývesné štíty a obrázky svätých. Mal veľký maliarsky talent, preto sa na príhovor rodinného priateľa nevenoval svojmu remeslu ale poslali ho najprv do remeselníckej školy v Jaroměři (1886).

Neskôr sa dostal na pražskú Akadémiu (1887), kde študoval ako žiak profesora Sequensa až do roku 1891, potom odišiel do Viedne. Vo Viedni zostal až do roku 1895, kedy ho poslali ako štipendistu do Paríža, kam sa dostal okľukou cez severnú Európu.

Počas štúdií na L’école des Baux-Arts sa živil maľovaním plagátov, vyučoval náboženstvo a dokonca vystupoval ako špiritistické médium (bol priaznivcom teozofie, východných filozofií a mysticizmu). V roku 1914 odišiel dobrovoľne na front. V bitke pri rieke Aisne ho zranili, neskôr dostal vyznamenanie Rádom dôstojníka Čestnej légie a za svoje zásluhy v armáde získal hodnosť kapitána. Pomáhal organizovať česko-slovenské légie vo Francúzsku, po návrate do Paríža, kde založil takzvanú Českú kolóniu, ktorej predsedom sa neskôr stal. Po vojne ho vymenovali za profesora pražskej Akadémie, kde v roku 1920 aj prednášal. Neskôr prednášal aj v Paríži, kde vyučoval československých štipendistov.

Počas svojho života usporiadal mnoho výstav a získal mnohé ocenenia za svoje diela. Väčšinu svojho života strávil na parížskom predmestí Puteaux, kde aj 24. júna 1957 zomrel.

Dielo 

Celé dielo Fratiška Kupku sa do svojej konečnej podoby utváralo od začiatočného popisného realizmu cez vplyvy doznievajucich maliarskych tendencií a smerov až ku konečnému vyústeniu do abstrakcie. Samotná abstraktná tvorba Františka Kupku mala svoj špecifický vývoj a zákonitosti. Šlo v nej o spracovanie témy pohybu. Až do roku 1930 boli základom jeho nefiguratívnych obrazov realistické podklady, vrcholné obdobie Kupkovej tvorby však predstavuje takzvaná čistá abstrakcia. Dôležitú úlohu zohral Kupkov vzťah k hudbe, ktorý viedol k rozvinutiu výtvarného smeru – orfizmu. Diela Františka Kupku boli vystavované na mnohých výstavách v Česku aj v zahraničí. Doteraz najväčšou prehliadkou jeho tvorby bola výstava v Japonsku v roku 1994. V roku 1998 sa uskutočnila posledná rozsiahla domáca výstava v Národnej galérii v Prahe.

Najznámejšie diela 
 Štúdie Horká a Studená chromatika
 Cyklus Vertikální kresby
 Cyklus Pohyblivé grafiky
 Kolem jednoho bodu
 Dvoubarevná fuga
 Cyklus Katedrála
 Velká nahota

Referencie

Literatúra 
 Pavel Chalupa: František Kupka à L´Assiette au Beurre, Chamarré, Praha 1997
 Jiří Mucha: Alfons Mucha, Mladá fronta, Praha, 1982, str. 111, 219, 252, 278, 283, 341, 439
 Jiří Waldes a kolektiv: Kupka – Waldes Malíř a jeho sběratel, Petr Meissner, Praha 1999

Iné projekty

Externé odkazy 
 Informační systém abART: Kupka František
 WikiPaintings: Frantisek Kupka
 Centre Pompidou: František Kupka
 Tvoření v umění výtvarném - Kupkův umělecký manifest
 Muzeum - magické umenie - princípy architektúry a matematiky uplatnené v umení.

Zdroj 

Českí maliari
Českí grafici
Českí výtvarníci
Českí anarchisti
Českí vegetariáni
Abstraktní maliari
Nositelia Radu čestnej légie
Príslušníci česko-slovenských légií
Absolventi Akadémie výtvarných umení v Prahe